題劉直孺拙逸軒
作者：張榘
朝代：宋

paragraphs: 營營天壤間，孰不爲智使。
有美山中君，獨與世俗異。
一真不鑿若大愚，四體安然如止水。
人皆喜君得佳扁，我於其間有餘議。
一陰一陽分動靜，江河山嶽判流峙。
造化而欲辭其勞，造化之功亦息矣。
伊周孔孟心乎民，老氏莊蒙忘此世。
使四君子俱恝然，萬古滔滔孰經濟。
以拙而望巧，巧未及成拙。
先至晦巧而爲拙，終焉多與巧相值。
逸者自逸勞者勞，天之降材爾殊爾。
君才足以應萬殊，袖手山林恐非計。
願君畢力運天巧，却換軒名與張子。